b'\n_START_ARTICLE_\nFormul\xc4\x97 2\n_START_SECTION_\nIstorija\n_START_PARAGRAPH_\nFormul\xc4\x97 1 visada buvo laikomos auk\xc5\xa1\xc4\x8diausios klas\xc4\x97s automobili\xc5\xb3 sporto lenktyn\xc4\x97mis. Tuo pa\xc4\x8diu visada reik\xc4\x97jo lenktyni\xc5\xb3, po kuri\xc5\xb3 gal\xc4\x97t\xc5\xb3 sportininkai patekti \xc4\xaf Formul\xc4\x99 1. Tuo visada tapdavo Formul\xc4\x97s 2 \xc4\x8dempionatas._NEWLINE_Pirmasis oficialus Formul\xc4\x97s 2 sezonas buvo 1967 m., kai buvo pristatyti automobiliai su 1.6 l. varikliais. Nepaisant to, kad \xc5\xa1ios dvi klas\xc4\x97s buvo skirtingos, buvo atvej\xc5\xb3, kai vienose lenktyn\xc4\x97se vienu metu va\xc5\xbeiuodavo Formul\xc4\x97s 1 ir Formul\xc4\x97s 2 automobiliai._NEWLINE_1972 m. Formul\xc4\x97je 2 buvo pristatyti nauji ir galingesni 2.0 l. varikliai. \xc5\xa0iuo metu geriausi buvo BMW ir Cosworth varikliai.\n_START_SECTION_\nFormul\xc4\x97 3000\n_START_PARAGRAPH_\nPo 1984 m. sezono Formul\xc4\x97s 2 \xc4\x8dempionatas buvo pakeistas \xc4\xaf Formul\xc4\x97s 3000, kai \xc4\x8dempionate debiutavo 3.0 l. Cosworth varikliai.\n_START_SECTION_\nGP2\n_START_PARAGRAPH_\n2005 m. pastarasis \xc4\x8dempionatas buvo pakeistas \xc4\xaf GP2, kuriame 4.0 l. V8 varikliai buvo apriboti iki 580 AG.\n_START_SECTION_\nSugr\xc4\xaf\xc5\xbeimas\n_START_PARAGRAPH_\nPo 25 m. nuo Formul\xc4\x97s 2 pakeitimo Formule 3000, 2008 m. bir\xc5\xbeelio 25 d. FIA paskelb\xc4\x97, kad planuoja prad\xc4\x97ti naujas Formul\xc4\x97s 2 lenktynes._NEWLINE_MotorSport Vision kompanija laim\xc4\x97jo konkurs\xc4\x85 tiekti \xc4\x8dempionatui pakabas._NEWLINE_Sezonas susideda i\xc5\xa1 16 lenktyni\xc5\xb3 8-iose trasose (savaitgal\xc4\xaf sudaro dvejos lenktyn\xc4\x97s)._NEWLINE_Visi Formul\xc4\x97s 2 automobiliai paruo\xc5\xa1ti MotorSport Vision ir Williams dizaineri\xc5\xb3. Vis\xc5\xb3 automobili\xc5\xb3 varikliai buvo vienodi - Audi 1.8 l._NEWLINE_\xc5\xa0is atnaujintas \xc4\x8dempionatas vyko iki 2012 m. sezono pabaigos. D\xc4\x97l didel\xc4\x97s konkurencijos su kitais \xc4\x8dempionatais (GP2 ir World Series by Renault) ir nepakankamo konkurencing\xc5\xb3 lenktyninink\xc5\xb3 skai\xc4\x8diaus \xc4\x8dempionatas buvo sustabdytas.\n_START_SECTION_\nAntrasis sugr\xc4\xaf\xc5\xbeimas (nuo 2017 m.)\n_START_PARAGRAPH_\n2015 m. FIA prane\xc5\xa1\xc4\x97 apie planus sustiprinti superlicencij\xc5\xb3 suteikimo tvark\xc4\x85 ir siek\xc4\xaf padaryti Formul\xc4\x97s 2 \xc4\x8dempionat\xc4\x85 pagrindiniu, norint patekti \xc4\xaf Formul\xc4\x97s 1 lenktynes._NEWLINE_Vietoj naujo \xc4\x8dempionato suk\xc5\xabrimo FIA sujung\xc4\x97 F2 ir GP2 \xc4\x8dempionatus ir nuo 2017 m. rengia viening\xc4\x85 Formul\xc4\x97s 2 \xc4\x8dempionat\xc4\x85._NEWLINE_2017 m. \xc4\x8dempionat\xc4\x85 sudar\xc4\x97 11 lenktyni\xc5\xb3, i\xc5\xa1 kuri\xc5\xb3 10 vyko kartu su 2017 m. Formul\xc4\x97s 1 etapais. \xc4\x8cempionato nugal\xc4\x97toju tapo naujokas Charles Leclerc, peln\xc4\x99s 7 pergales, u\xc5\xbesitikrin\xc4\x99s nugal\xc4\x97tojo titul\xc4\x85 iki sezono pabaigos likus 3 etapams. Jau kitais metais monakietis prad\xc4\x97jo lenktyniauti Formul\xc4\x97je 1._NEWLINE_2018 m. sezone debiutavo naujasis Dallara F2 2018 automobilis, varomas 3,4 litr\xc5\xb3 V6 turbo Mecachrome varikliu. Sezono \xc4\x8dempionu tapo britas George Russell. Jis per 12 lenktyni\xc5\xb3 peln\xc4\x97 7 pergales.\n_START_SECTION_\nTV transliacijos\n_START_PARAGRAPH_\nVisas lenktynes gyvai transliuoja \xe2\x80\x9eEurosport\xe2\x80\x9c kanalas. \xc5\xa0ias transliacijas taip pat galima steb\xc4\x97ti oficialiame Formul\xc4\x97s 2 tinklalapyje. _NEWLINE_D\xc4\x97l i\xc5\xa1augusio susidom\xc4\x97jimo lietuvi\xc5\xb3 lenktynininku Kazimieru Vasiliausku, Lietuvoje 2010 m. sezono lenktynes gyvai transliavo sporto televizija \xe2\x80\x9eSport1\xe2\x80\x9c.\n_START_SECTION_\nLietuviai Formul\xc4\x97je 2\n_START_PARAGRAPH_\nLietuvis Kazimieras Vasiliauskas 2008 m. lenktyniavo Formul\xc4\x97s Renault \xc4\x8dempionate. Jo parodyti rezultatai leido jam startuoti debiutiniame Formul\xc4\x97s 2 2009 m. sezone, kuriame u\xc5\xbe\xc4\x97m\xc4\x97 7 viet\xc4\x85. Lenktynininkas nusprend\xc4\x97 dalyvauti \xc5\xa1iame \xc4\x8dempionate ir 2010 m. sezone, o bendroje \xc4\xafskaitoje u\xc5\xbe\xc4\x97m\xc4\x97 4 viet\xc4\x85, nuo 3-ios atsilik\xc4\x99s tik 4 ta\xc5\xa1kais.'